മാനസ വധക്കേസ് : രണ്ടാം പ്രതി ആദിത്യന് ജാമ്യം കൊച്ചി: കോതമംഗലത്തെ ഡെന്റല് കോളേജ് വിദ്യാര്ത്ഥിനി മാനസയെ വെടിവച്ചു കൊന്നശേഷം യുവാവ് ആത്മഹത്യ ചെയ്ത കേസിലെ രണ്ടാം പ്രതി കണ്ണൂര് സ്വദേശി ആദിത്യന് പ്രദീപിന് ഹൈക്കോടതി ജാമ്യം അനുവദിച്ചു. ഒരു ലക്ഷം രൂപയുടെ ബോണ്ടും തുല്യ തുകയ്ക്കുള്ള രണ്ട് ആള്ജാമ്യവുമാണ് മുഖ്യവ്യവസ്ഥ. കഴിഞ്ഞ ജൂലായ് 30 നാണ് നെല്ലിക്കുഴിയിലെ ഇന്ദിരാ ഗാന്ധി ഡെന്റല് കോളേജിലെ വിദ്യാര്ത്ഥിനിയായ മാനസയെ പ്രണയ നൈരാശ്യത്തെത്തുടര്ന്ന് കണ്ണൂര് സ്വദേശി രഖില് വെടിവച്ചു കൊന്നത്. തോക്ക് രഖില് വാങ്ങിയത് ബീഹാറില് നിന്നാണ്. ഇതു വാങ്ങാന് രഖിലിനൊപ്പം ഇയാളുടെ സുഹൃത്തായ ആദിത്യനും പോയിരുന്നു. മാനസയെ കൊലപ്പെടുത്താന് രഖിലിന് പദ്ധതിയുണ്ടെന്ന് അറിഞ്ഞിട്ടും ഇക്കാര്യം അധികൃതരില് നിന്ന് മറച്ചുവച്ചെന്നതാണ് ആദിത്യനെതിരായ കുറ്റം.